Aproximativ 600 de tineri din județul Suceava, aflați în căutarea carierei potrivite, au fost sprijiniți de Asociația Hope 4 Humanity, prin proiectul UniTalks, finanțat de Comisia Europeană prin Corpul European de Solidaritate. În cadrul proiectului au avut loc o serie de evenimente dedicate tinerilor: ateliere practice, conferințe, vizite de studiu, participări la târguri de cariere și standuri de informare la evenimente de mare amploare.
Gala UniTalks, evenimentul de încheiere al proiectului, a avut loc pe 25 februarie 2024, la Palo Santo Coffee Hub, reunind parteneri, beneficiari și voluntari implicați în proiect.Scopul UniTalks este facilitarea procesului de orientare în carieră a tinerilor din Suceava, activitățile desfășurându-se în diverse locații din județ. Reprezentanții Asociației Hope 4 Humanity ne-au spus că pornind de la nevoile și aspirațiile tinerilor din județ, UniTalks a organizat o serie de evenimente menite să le ofere sprijin în alegerea carierei. Proiectul a debutat în 2020 cu sesiuni online, iar din martie 2023 a evoluat către o serie activități lunare.
"Aproximativ 600 de tineri din întregul județul Suceavaau beneficiat de oportunitatea de a interacționa cu specialiști din diverse domenii, de a participa la sesiuni interactive și de a primi informații valoroase despre piața muncii", au completat organizatorii proiectului pentru tineri.
- Activități pentru tineri
Au fost 14 evenimente memorabile în cadrul proiectului, printre care IceMovie în Summertime: o seară magică sub cerul liber la Iulius Mall Suceava, unde tinerii au vizionat un film inspirațional despre valorile ce ghidează alegerea carierei; ateliere practice: începând cu exerciții practice pentru gestionarea emoțiilor și explorarea personalității facilitate de psihologul Doina Fîntînariu până la o incursiune practică în lumea designului graphic condusă de UX/UI Designer Nadia Cojocaru; Dialoguri cu experți: De la întâlnirea cu distinsa scriitoare și jurnalistă Doina Jela, care a împărtășit experiența sa din domeniul literaturii și cinematografiei, la dialoguri deschise bazate pe experiența unor specialiști în diverse domenii precum brand & partnership management- Ștefan Derscariu, antreprenoriat - Robert Șroder, Securitate - Ileana Iacob și multe altele.
- Recunoștință. Parteneriat
Echipa UniTalks exprimă recunoștință tuturor celor care au contribuit la succesul proiectului: parteneri, beneficiari și voluntari. Organizatorii privesc către viitor, dorindu-și să continue misiunea de a inspira și de a încuraja tinerii din Suceava să-și urmeze pasiunile și să-și construiască un viitor împlinit. În activitățile lor, organizatorii au lucrat în parteneriat cu Centrul de Dezvoltare Personală și Profesională EduMax Suceava, Suceava Youth Centre- Centrul de tineret din Suceava al Fundației Naționale pentru Tineret, Centrul de copiere Față-Verso, Fundația Umanitară ASSIST, Colegiul Național "Nicu Gane" Fălticeni, Colegiul Național "Petru Rareș" Suceava, Colegiul Național "Ștefan cel Mare" Suceava, Iulius Mall Suceava.